Msimanga brand honderde e-tol rekeninge | Maroela Media
Solly Msimanga, die DA se premierskandidaat in die komende verkiesing, is vergesel van talle DA-lede wat dié rekening wat Gautengse motoriste se agterstallige skuld bevat, in 'n vreugdevuur verbrand het.
"Hulle kan my maar kom vervolg, maar 'n ongevraagde stelsel gaan nie meer langer misdadigers van Gauteng se inwoners maak nie," het Msimanga onder luide toejuiging gesê.
Hy het verder aangevoer dat 80% van die geld wat deur die stelsel ingesamel word die land verlaat en nie gebruik kan word om Suid-Afrikaanse padgebruikers te bevoordeel nie.
"Genoeg is genoeg, ons gaan nie meer hierdie stelsel finansier nie."
Sy eie e-tol rekening beloop glo reeds meer as R21 000 en hy het dit ook Donderdagoggend saam met talle ander state verbrand.
Msimanga sê sy party ontvang byna daagliks klagtes van oorbelaste inwoners wat sê hulle kan nie hulle e-tol rekeninge ook nog betaal nie. "Waar gaan hierdie mense verligting vind? Die regering is besig om hierdie provinsie se mense dood te belas."
Sanral het gedurende Maart gesê dat hy nie diegene met agterstallige skuld gaan vervolg nie. Dit dek historiese skuld van so ver terug as 2015 en beteken die padagentskap sal geen nuwe dagvaardings uitreik nie. Tito Mboweni, minister van finansies, het Sanral oor die vingers getik oor dié besluit en aanbeveel dat hulle die besluit heroorweeg.
Die DA meen egter Sanral se besluit om motoriste nie verder te vervolg nie, is eenvoudig net nie goed genoeg nie. Die party voer aan dat die hele stelsel geskrap moet word.
Msimanga het gesê sy party daag die ANC uit om binne die volgende sewe dae 'n beslissende besluit oor die e-tol stelsel te neem.
Hierdie video is met die vergunning van Anton Meijer en Pretoria FM geplaas:
Sou verkies het as die DA liewers die potholes kom reg maak het hier. Brand ook alles nes die ANC, EFF
So waarom het hierdie stupid wetsgehoorsame burger haar etol betaal. Sal my leer om die regte ding in hierdie gef….. land te doen.
Gatvol vir Brand
En so is die kultuur van brand diep gewortel deur ons samelewing.
As jy van iets verskil dan maak jy eenvoudig 'n vuur – maar iets moet vernietig word!
Ons bly in Limpopo maar is soos jy Nicolene ook wetsgehoorsaam. Het 'n e-tag. En sowaar kry ons state van R6 en R8. So belaglik.
Verander die etol in "average speed cameras" julle sal baie meer geld maak want niemand in gauteng kan by die spoed hou nie. ????